## Servicis Socials facilita als equips professionals d’infància i adolescència la ferramenta Valora per a identificar situacions de risc i desprotecció

*** A través de la web de la Conselleria, els i les professionals poden accedir a una sèrie de píndoles formatives amb supòsits pràctics
* La directora general d’Infància destaca la importància de disposar d’un instrument que unifica criteris i augmenta l’eficàcia en la presa de decisions en l’àmbit de la desprotecció infantil**

La Vicepresidència Segona i Conselleria de Servicis Socials, Igualtat i Habitatge ha posat a la disposició dels equips professionals del sector d’infància i adolescència del Sistema Públic de Servicis Socials de la Comunitat Valenciana una nova ferramenta per a identificar i valorar situacions de risc i desprotecció de xiquets, xiquetes i adolescents.

A partir d’este dimarts i en la pàgina web de la Conselleria, en l’àrea d’Infància, hi ha disponibles diverses píndoles formatives sobre [Valora](https://inclusio.gva.es/va/web/menor/valora-cv), un nou instrument amb el qual es pretén guiar les persones professionals en la valoració dels casos de desprotecció infantil i les situacions de risc i vulnerabilitat.

La directora general de Família, Infància i Adolescència i Repte Demogràfic, Elena Albalat, ha explicat que estes càpsules alberguen una “formació teòrica compaginada amb supòsits de caràcter pràctic amb la finalitat de millorar les tasques d’investigació i avaluació”, la qual cosa permet l’“homogeneïtzació de criteris i augmentar l’eficàcia de les actuacions a seguir en l’àmbit de la desprotecció infantil”.

L’objectiu, ha assenyalat la directora general, és “facilitar” el treball dels equips de professionals del sector d’infància i adolescència, de manera que puguen accedir, a través de la web, a un mètode que els permetrà agilitzar el procés d’intervenció i promoure una coordinació millor “entre els àmbits municipal i territorial, col·laborant en la millora de la qualitat de l’atenció proporcionada a estos xiquets, xiquetes i adolescents, i a les seues famílies”.

Elena Albalat ha destacat que la utilització d’instruments estandarditzats com Valora augmenta, de manera significativa, la “consistència en la valoració de la gravetat de la desprotecció infantil i reduïx la probabilitat d’error en la presa de decisions”.

**Formació en línia**

La formació sobre la nova ferramenta Valora es farà en línia, a través del visionament d’estes píndoles formatives d’accés lliure, que estan repartides en tres mòduls, segons els seus continguts i objectius.

L’alumnat pot accedir al contingut ajustant els temps a la seua disponibilitat, així com repetir el visionament de qualsevol píndola les vegades que considere necessari per a assimilar-lo.

Cada píndola té una duració diferent i la seua elaboració ha anat a càrrec de diversos professionals, tots i totes participants en la revisió i l’adaptació de l’instrument Valora. Els dos primers blocs tenen un contingut eminentment teòric i el tercer és de contingut pràctic.

Basat en la versió original del País Basc, Valora Comunitat Valenciana incorpora, a més d’una base conceptual sòlida i actualitzada, l’experiència i el saber d’un gran nombre de persones professionals dels equips d’Atenció Primària i de la Generalitat.

Fecha: 27/02/2024